CELEX: 62018CN0761
Language: sk
Date: 2018-12-03 00:00:00
Title: Vec C-761/18 P: Odvolanie podané 3. decembra 2018: Päivi Leino-Sandberg proti uzneseniu Všeobecného súdu (siedma komora) z 20. septembra 2018 vo veci T-421/17, Leino-Sandberg/Parlament

4.3.2019   
            
            
               SK
            
            
               Úradný vestník Európskej únie
            
            
               C 82/10
            
         
      Odvolanie podané 3. decembra 2018: Päivi Leino-Sandberg proti uzneseniu Všeobecného súdu (siedma komora) z 20. septembra 2018 vo veci T-421/17, Leino-Sandberg/Parlament
      (Vec C-761/18 P)
      (2019/C 82/10)
      Jazyk konania: angličtina
      
         Účastníci konania
      
      
         Odvolateľ: Päivi Leino-Sandberg (v zastúpení: O. W. Brouwer, advocaat, S. Schubert, Rechtsanwalt)
      
         Ďalší účastník konania: Európsky parlament
      
         Návrhy odvolateľa
      
      Odvolateľ navrhuje, aby Súdny dvor:
      
                  —
               
               
                  zrušil uznesenie Všeobecného súdu z 20. septembra 2018 vo veci T-421/17,
               
            
                  —
               
               
                  uplatnil svoju právomoc podľa článku 61 prvého odseku druhej vety Štatútu Súdneho dvora na účely vydania konečného rozsudku vo veci a
               
            
                  —
               
               
                  uložil Európskemu parlamentu povinnosť nahradiť trovy konania vrátane trov vedľajších účastníkov konania.
               
            
         Odvolacie dôvody a hlavné tvrdenia
      
      Prvý odvolací dôvod je založený na nesprávnom právnom posúdení v rozsahu, v akom Všeobecný súd v napadnutom uznesení konštatoval, že spor sa stal bezpredmetným a nie je teda potrebné rozhodnúť vo veci. Odvolateľ tvrdí, že Všeobecný súd sa dopustil pochybenia, keď v napadnutom uznesení neuplatnil právne kritérium, ktoré bolo stanovené vo veci C-57/16 P, ClientEarth/Komisia (EU:C:2018:660), a na základe ktorého mal konštatovať, že keďže Európsky parlament nevzal napadnuté rozhodnutie späť, predmet sporu bol zachovaný.
      Druhý odvolací dôvod je založený na nesprávnom právnom posúdení v rozsahu, v akom Všeobecný súd v napadnutom uznesení konštatoval, že neexistuje viac záujem na konaní. Odvolateľ tvrdí, že v napadnutom uznesení bolo nesprávne uplatnené kritérium stanovené v ustálenej judikatúre vrátane veci C-57/16 P, na základe ktorého mal byť prijatý záver, že protiprávnosť môže nastať aj v budúcnosti bez ohľadu na konkrétne okolnosti prejednávanej veci, v dôsledku čoho pretrváva záujem na konaní.